《戴文进山水为王君载题》
明代·张宁

朝阳出海东方明，岩西宿霭和烟横。林空花落春欲暮，时有戴胜桑间鸣。

小舟一叶行还舣，载得图书满蓬底。山光水色不胜情，未转崖阴似千里。

西湖歌舞日悠悠，锦缆牙樯总贵游。安得荒閒如此地，与君同泛米家舟。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。